Norlys udvider med Prime Video – med eksklusive Premier League kampe

Norlys har føjet streamingtjenesten Prime Video til sit tv- og streamingtilbud. Det betyder, at kunder nu får adgang til endnu mere underholdning – herunder film, serier og sportsindhold – via streamingtjeneste fra Amazon.

Et af de centrale elementer i Prime Video er sportsdækningen, hvor tjenesten blandt andet tilbyder 38 eksklusive Premier League-kampe i den kommende sæson. Disse kampe vises ikke på andre danske tv- og streamingtjenester og bliver dermed en ny mulighed for fodboldinteresserede kunder hos Norlys.

– Prime Video er en stærk tilføjelse til vores nuværende tv-indhold og tilbyder vores kunder en bred vifte af underholdning, lige fra eksklusive fodboldkampe i Premier League til anerkendte serier og film, der er skabt til hele familien, siger Martin Berg, indholdsansvarlig i Kundeselskabet Norlys.

Gratis Prime Video til bedste kunder

Tjenesten bliver en integreret del af Norlys’ “Stor tv”-pakke og er tilgængelig uden merbetaling for kunder med denne pakke. Kunder med “Mellem tv” eller “Lille tv”-pakke kan tilvælge Prime Video for 59 kroner om måneden. Derudover kan tjenesten også vælges som en del af de fleksible tv-pakker Vælg 4, Vælg 8 og Vælg 20, som giver kunderne mulighed for at skræddersy deres kanaludvalg.

Tjenesten byder på et omfattende udvalg af både internationale og originale produktioner, herunder film, dokumentarer og serier. Blandt de populære titler på platformen er “The Boys”, “The Lord of the Rings: The Rings of Power” og en lang række andre titler, der spænder bredt i både genre og målgruppe.

Med tilføjelsen af Prime Video fortsætter Norlys sin strategi om at samle flere typer indhold ét sted og gøre det nemt for kunderne at tilgå både flow tv og streaming via én samlet løsning. Skulle du være blevet fristet kan du se mere her.

Norlys udvider med Prime Video – med eksklusive Premier League kampe